CELEX: 32022D0907
Language: fi
Date: 2022-06-01 00:00:00
Title: Komission täytäntöönpanopäätös (EU) 2022/907, annettu 1 päivänä kesäkuuta 2022, ehdotetun eurooppalaisen kansalaisaloitteen ”Good Clothes, Fair Pay” (Hyviä vaatteita, reilu palkka) rekisteröinnistä Euroopan parlamentin ja neuvoston asetuksen (EU) 2019/788 mukaisesti (Ainoastaan englanninkielinen teksti on todistusvoimainen)

10.6.2022   
               
               
                  FI
               
               
                  Euroopan unionin virallinen lehti
               
               
                  L 157/13
               
            
         KOMISSION TÄYTÄNTÖÖNPANOPÄÄTÖS (EU) 2022/907,
         annettu 1 päivänä kesäkuuta 2022,
         ehdotetun eurooppalaisen kansalaisaloitteen ”Good Clothes, Fair Pay” (Hyviä vaatteita, reilu palkka) rekisteröinnistä Euroopan parlamentin ja neuvoston asetuksen (EU) 2019/788 mukaisesti
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komissiolle toimitettiin 4 päivänä huhtikuuta 2022 eurooppalaisen kansalaisaloitteen ”Good Clothes, Fair Pay” rekisteröintipyyntö.
                  
               
                     (2)
                  
                  
                     Aloitteen tavoitteena on sen järjestäjien mukaan pyytää komissiota ehdottamaan lainsäädäntöä, jolla vaaditaan vaatetus- ja jalkinealalla toimivia yrityksiä noudattamaan huolellisuusvelvoitetta toimitusketjussaan toimeentuloon riittävän palkan takaamiseksi. Näin saavutettaisiin seuraavat tavoitteet: a) yritysten kestävää hallinnointia koskevan EU:n kehyksen ja riittävistä vähimmäispalkoista EU:ssa annetun direktiivin täydentäminen ja kehittäminen; b) yritysten velvoittaminen tunnistamaan, ehkäisemään ja lieventämään kielteisiä vaikutuksia, jotka kohdistuvat ihmisoikeuksiin, kuten toimeentuloon riittävään palkkaan, yhdistymisvapauteen ja kollektiiviseen neuvotteluoikeuteen; c) köyhyyden vähentäminen EU:ssa ja maailmanlaajuisesti kiinnittäen erityistä huomiota naisten, maahanmuuttajien ja epävarmoissa työsuhteissa olevien työntekijöiden tilanteeseen sekä tarpeeseen torjua lapsityövoimaa; d) sellaisten hyvän kauppatavan vastaisten käytäntöjen kieltäminen, jotka aiheuttavat tai pahentavat todellisia ja mahdollisia haittoja vaatetus- ja jalkinealan työntekijöille, ja reilujen hankintakäytäntöjen edistäminen; e) vaatetus- ja jalkinealan yrityksiä koskevan tiedonsaantioikeuden antaminen kuluttajille; f) vaatetus- ja jalkinealan yritysten avoimuuden ja vastuuvelvollisuuden parantaminen.
                  
               
                     (3)
                  
                  
                     Aloitteen liitteessä on lisätietoja sen sisällöstä, tavoitteista ja taustasta. Järjestäjät väittävät, että monissa jäsenvaltioissa lakisääteinen vähimmäispalkka vastaa vain pientä prosenttiosuutta toimeentuloon riittävästä palkasta ja että suurissa vaatetusteollisuusmaissa EU:n ulkopuolella lakisääteinen vähimmäispalkka on keskimäärin alle 50 prosenttia siitä, mikä on tarpeen ihmisarvoisen elämän perustarpeiden rahoittamiseksi. He viittaavat tässä yhteydessä ihmisoikeuksien yleismaailmalliseen julistukseen sekä taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen 7 artiklaan. Molempiin sisältyy oikeus palkkaan, joka tarjoaa työntekijöille ja heidän perheilleen vähintään kohtuullisen toimeentulon. Järjestäjät toteavat, että toimeentuloon riittävän palkan varmistaminen vaatetus- ja jalkinealalla edistäisi kestävän kehityksen Agenda 2030 -toimintaohjelman (2) tavoitteiden saavuttamista eli köyhyyden poistamista, sukupuolten tasa-arvoa, ihmisarvoista työtä sekä kestävää tuotantoa ja kulutusta. Järjestäjät korostavat myös, että puuttumalla mataliin palkkoihin puututtaisiin myös yhteen lapsityövoiman käytön keskeisistä taustatekijöistä, mikä vastaa komission sitoumusta lapsityövoiman käytön poistamisesta. Tämä tavoite on komission mukaan pidettävä etusijalla kaikilla asiaankuuluvilla politiikan aloilla. Asianomaiset yritykset olisi velvoitettava seuraamaan huolellisuusvelvoitteeseen liittyvien prosessiensa puitteissa toteutettujen lieventävien toimenpiteiden edistymistä ja ilmoittamaan siitä. Järjestäjät toteavat, että komissio voi suositella asianmukaisia ja perusteltuja menetelmiä toimeentuloon riittävän palkan määrittämiseksi, ja nämä voidaan ottaa sitten huomioon alan palkkaneuvotteluissa. Järjestäjät vaativat myös lainsäädäntöä hyvän kauppatavan vastaisten käytäntöjen torjumiseksi tällä alalla. Lainsäädännön pohjana olisi käytettävä Euroopan parlamentin ja neuvoston direktiiviä (EU) 2019/633 (3).
                  
               
                     (4)
                  
                  
                     Lisäksi järjestäjät vaativat liitteessä avoimuuden parantamista alalla siten, että yritykset velvoitettaisiin julkaisemaan tietyt tuotantotiedot toimitusketjuistaan ja että kuluttajilla olisi oikeus saada tietoa palkkoihin ja epävarmoihin työsuhdejärjestelyihin liittyvistä todellisista ja mahdollisista kielteisistä vaikutuksista. Järjestäjät ovat toimittaneet aloitteensa tueksi direktiiviluonnoksen, joka kattaa useita osatekijöitä näiden tavoitteiden saavuttamiseksi.
                  
               
                     (5)
                  
                  
                     Mitä tulee aloitteen tavoitteisiin, komissiolla on perussopimuksen 50 ja 114 artiklan nojalla toimivalta tehdä ehdotus säädökseksi, jolla vaatetus- ja jalkinealalla toimivia yrityksiä vaaditaan noudattamaan huolellisuusvelvoitetta toimitusketjussaan toimeentuloon riittävän palkan takaamiseksi.
                  
               
                     (6)
                  
                  
                     Näin ollen mikään kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamista varten.
                  
               
                     (7)
                  
                  
                     Tämä päätelmä ei rajoita sen arvioimista, täyttyisivätkö tässä tapauksessa konkreettiset tosiasialliset ja aineelliset edellytykset, joiden perusteella komissio voi toimia, mukaan lukien suhteellisuusperiaatteen ja toissijaisuusperiaatteen noudattaminen ja perusoikeuksien mukaisuus.
                  
               
                     (8)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt kyseisen asetuksen 5 artiklan 3 kohdan ensimmäisen alakohdan mukaisesti.
                  
               
                     (9)
                  
                  
                     Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (10)
                  
                  
                     Kansalaisaloite ”Good Clothes, Fair Pay” olisi sen vuoksi rekisteröitävä.
                  
               
                     (11)
                  
                  
                     Se, että asetuksen (EU) 2019/788 6 artiklan 3 kohdan mukaiset rekisteröinnin edellytykset täyttyvät, ei merkitse sitä, että komissio vahvistaisi millään tavoin aloitteen sisällön paikkansapitävyyden. Se on aloitteen järjestäjäryhmän yksinomaisella vastuulla. Aloitteen sisältö ilmaisee vain järjestäjäryhmän näkemyksiä, eikä sen voida missään tapauksessa katsoa edustavan komission näkemyksiä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään eurooppalainen kansalaisaloite ”Good Clothes, Fair Pay”.
         
         
            2 artikla
            Tämä päätös on osoitettu kansalaisaloitteen ”Good Clothes, Fair Pay” järjestäjäryhmälle, jota edustavat yhteyshenkilöinä Maeve GALVIN ja Kirsten KOSSEN.
         
         
            Tehty Brysselissä 1 päivänä kesäkuuta 2022.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 130, 17.5.2019, s. 55.
         
            (2)  Yhdistyneiden kansakuntien yleiskokouksen päätöslauselma 70/1, Transforming our world: the 2030 Agenda for Sustainable Development, A/RES/70/1 (25. syyskuuta 2015).
         
            (3)  Euroopan parlamentin ja neuvoston direktiivi (EU) 2019/633, annettu 17 päivänä huhtikuuta 2019, hyvän kauppatavan vastaisista käytännöistä yritysten välisissä suhteissa maataloustuote- ja elintarvikeketjussa (EUVL L 111, 25.4.2019, s. 59).